પોલીસની તપાસ દરમ્યાન ડૉ.પ્રતીક જોષીનાં ક્લિનિકમાંથી નશીલા ઇન્જેક્શન અને ગર્ભ નિરોધક દવાઓ મળી આવતાં ભારે ચકચાર મચી ગઇ હતી. જો કે, આ ચકચારીકાંડ બાદ ડૉકટર ભૂગર્ભમાં ઉતરી ગયો હોઇ પોલીસને તેને પકડવા માટે બે અલગ-અલગ ટીમો બનાવી તપાસનો ધમધમાટ આગળ ધપાવ્યો છે. આગામી દિવસોમાં આ ચકચારભર્યા પ્રકરણમાં હજુ વધુ ધરપકડ થાય તેવી સંભાવના પણ પોલીસે વ્યકત કરી હતી. વડોદરા નજીક આવેલા અનગઢ ગામમાં લપંટ ડૉક્ટર પ્રતીક જોષી સામે દુષ્કર્મની ફરિયાદ બાદ પોલીસ હરકતમાં આવી હતી. નંદેસરી પોલીસ આજે અનગઢ ગામમાં પહોંચી હતી અને ક્લિનિકમાં તપાસ હાથ ધરી હતી. તપાસ દરમિયાન પોલીસે ક્લિનિકમાંથી નશીલા ઇન્જેક્શન અને ગર્ભ નિરોધક દવાઓ જપ્ત કરાયા હતા. આ ઉપરાંત અનગઢ ગામના જ કેટલાક લોકો કામલીલાનો વીડિયો બતાવી ડૉક્ટર પ્રતીક જોષીને બ્લેકમેઇલ કરતા હોવાનું પોલીસ તપાસમાં ખુલ્યુ છે અને તેમાં ગામના ઉપસરપંચની પણ સંડોવણી સામે આવી છે. ઉપસરપંચે ડૉકટરનો રૂ.પાંચ લાખનો તોડ કર્યો હોવાનો ખુલાસો પણ કમ્પાઉન્ડર દિલીપ ગોહિલે કર્યો હતો. પોલીસે ચકચારભર્યા એવા આ કેસમાં વધુ ધરપકડો કરવાની દિશામાં તપાસ હાથ ધરી છે.